שווה להתעכב על זה רגע: במשרד החוץ, בהוראתו של סגן השר עידן רול מיש עתיד, החליטו השנה לחלק פרס מיותר, ללא כל קריטריונים, לכמה ידוענים שצעדו להם על שטיח נוצץ • במשרד הוציאו על הפרס והטקס סכום של כ-40 אלף שקלים, על פרחים, מזון ותשורה לזוכים • זה פירוט ההוצאות - והתרחיש הדמיוני שבו התקבלה ההחלטה הגורלית במשרד החוץ
במשך שעה ישב כותב שורות אלו וניסה רק לדמיין איך התקבלה ההחלטה לשכור שטיח אדום לטקס "האור של ישראל" – טקס שבו חולקו פרסים לכמה ידוענים. ניסיתי באמת לדמיין איך הגיעו אנשים מכובדים למצב שבו מתקבלת החלטה מודעת להזמין שטיח אדום לטקס במשרד. אז איך מישהו העלה על דעתו שהדרך לפתור את בעיות ההסברה של מדינת ישראל היא לאפשר לידוענים לחכך רגליים בשטיח? כך ראיתי את זה בעיני רוחי (לא מצאתי תרחיש סביר אחר):  יושב סגן שר שלם (ומיותר) במשרדו, ללא סמכויות ממשיות, ומחפש תעסוקה. "איך אני אעביר את הזמן?", תוהה סגן השר יחד עם הצוות הנאמן. יושבים ויושבים, חושבים וחושבים – עד שיוצא אבק כוכבים. "נחלק פרסים לסלבריטיז!" אומר היועץ. "נשווק את זה כפרס לשקר כלשהו על תרומה להסברה הישראלית". שמח להיות ברשימת הזוכים עם ארטיום דולגופיאט אלוף אולימפי שהביא את האור של ישראל לעולם בטוקיו מצש לפני כמה חודשים! pic.twitter.com/c0A9ayFGf2 "אבל איך נבחר אותם?", תוהה הסגן המכובד. "אל תדאג", עונה היועץ. "הכן לי רשימה של אנשים שהיית רוצה לעשות סלפי איתם ואני כבר אדאג לוועדה שתאשר – תחשוב איזה ויראלי זה יהיה". "אבל אם כבר סלבריטי בואו נביא את הוליווד לפה – שירגישו בנוח", הוסיף יועץ אחר. "ומה הכי מזוהה עם הוליווד אם לא…" ובדיוק כשבא להשלים את המשפט אמרו כל יושבי החדר יחד: "שטיח אדום!" וכך (אולי) נולדה ההחלטה להזמין שטיח אדום לטקס הידוענים הראשון במשרד החוץ. זה שטיח שעלה לנו 2,169 שקלים בדיוק. נכון, אולי זה טרחני שאנחנו מבזבזים לכם את הזמן בשבת בבוקר על השטות הזו. ראשית – אתם צודקים, זה באמת בזבוז זמן, יש דברים חשובים יותר לעשות בשבת בבוקר. שנית, אדם אמיתי בסוף ישב וקיבל החלטה מודעת להוציא על זה כסף וכדאי שנתעכב על זה לרגע. אז מה בעצם קרה פה? בדצמבר האחרון חילק סגן השר עידן רול (יש עתיד) פרסים לידוענים בטקס עם שם מקורי לחנוכה – "האור של ישראל". הפרסים (מגן סמלי שעלה כ-230 שקלים) חולקו ללא קריטריונים, עם ועדה שמורכבת מאנשיו של רול וללא אפשרות לציבור להגיש מועמדות לפרס. על דברים דומים כאלו נכתבו בעבר דוחות מבקר מדינה.  בבקשת חופש מידע שהגשנו לאחרונה רצינו לקבל פירוט – על מה הוציאו במשרד החוץ כסף באירוע הזה? במקום תקציב קיבלנו מספר כללי – 40,506 שקלים. לא הספיק לנו. הגשנו בקשה נוספת כדי לדעת בדיוק לאן הלך כל שקל לאירוע המפונפן.  חודשים רבים עברו עד שנחתה בתיבת המייל שלנו התשובה הסופית, ואלה ההוצאות: סידור פרחים בסכום של 3,370 שקלים, שטיח אדום בסך של 2,169 שקלים ושלט גדול לאירוע בשווי של 4,896 שקלים. 16,613 שקלים נוספים הוצאו על מזון ואירוח.  נכון, כל זה הוא כסף קטן כדי להצדיק את קיומו של סגן שר – אבל זה הכסף שלנו ויש לנו רעיונות טובים יותר למה שמשרד החוץ יכול לעשות איתו. ובכלל ראוי שהטקס שעליו הכריז סגן השר כ"מסורת חדשה" יהפוך לאפיזודה שתישכח במהרה. הדרך לדאוג לכך היא להזכיר שוב ושוב כמה האירוע הזה התנהל כשכונה כבר בפעם הראשונה.  פנינו ללשכתו של רול בשאלה אם יתקיים שוב האירוע בשנה הבאה אך בלשכתו סירבו לענות. 